En gasledning skal lægges om i Aalborg, og derfor valgte man torsdag morgen at brænde gassen i røret af. Det kunne ses og høres på lang afstand.

Torsdag morgen kunne en lyd, der til forveksling kunne minde om et overflyvende jægerfly, høres i Aalborg og omegn. Lyden kom dog kun 12 meter oppefra - fra et rør, der skulle brænde naturgas af for at tømme en gasledning. - En entreprenør ønsker at opføre nogle lagerhaller, og for han kan være der, vælger vi at omlægge gasledningen, siger Jakob Koldborg Møller, der er maskinmester ved Evida. Afbrændingen af naturgassen stod på i cirka 45 minutter med en 16-20 meter høj flamme og havde ifølge Jakob Koldborg Møller et lydniveau, der svarer til "en god Roskilde-koncert". Se billeder af afbrændingen øverst på siden.